ભારતે જાન્યુઆરીમાં ઓસ્ટ્રેલિયાના પ્રવાસે જવાનું છે, જ્યાં ભારત પાંચ વન ડે અને ત્રણ ટી-૨૦ મેચની શ્રેણી રમવાનું છે. ત્યાર બાદ માર્ચમાં ભારતે પોતાની જ ધરતી પર ટી-૨૦ વિશ્વકપ રમવાનો છે. એવામાં પસંદગીકારો આજે ઓસ્ટ્રેલિયા પ્રવાસ માટે ટીમની જાહેરાત કરવાના છે તો તેમાં અને આગામી ટી-૨૦ વિશ્વકપની કેપ્ટનશિપમાં ફેરફાર કરવાનો પ્રયોગ કરશે ખરા? આ પગલું ઉઠાવવામાં સૌથી મોટી ભૂમિકા પસંદગીકારોની રહેવાની છે એમાં કોઈ શંકા નથી, પરંતુ બીસીસીઆઇની નવી સલાહકાર સમિતિ (સચીન, ગાંગુલી અને લક્ષ્મણ) પણ આ બાબત તરફ કોઈ સંકેત આપી શક છે. ત્રીજો પક્ષ, જે આ ફેરફારમાં લીલીઝંડી આપી શકે છે તે છે ખુદ ધોની. કેપ્ટન કુલ અચાનક નિર્ણયો લેવા માટે દુનિયાભરમાં મશહૂર છે. ટેસ્ટ ક્રિકેટમાં નિવૃત્તિની જાહેરાત પણ કંઈક આવા જ અંદાજમાં ધોનીએ કરીહતી. એ જોવું દિલચસ્પ બની રહેશે કે શું ધોની ખુદ પાછળ હટીને વિરાટને આ કેપ્ટનશિપ સોંપી દેશે કે પછી અંતિમ કોશિશ કરવા તે તૈયાર રહેશે.